b'\n_START_ARTICLE_\nJalkapallon maailmanmestaruuskilpailut 2010\n_START_SECTION_\nHakuprosessi\n_START_PARAGRAPH_\nKansainv\xc3\xa4linen jalkapalloliitto FIFA oli p\xc3\xa4\xc3\xa4tt\xc3\xa4nyt tilap\xc3\xa4isest\xc3\xa4 jalkapallon maailmanmestaruuskilpailujen vuorottelusta maanosaliittojen kesken, mink\xc3\xa4 seurauksena 2002 MM-kilpailut pidettiin Aasiassa. Koska Afrikassa on l\xc3\xa4hes nelj\xc3\xa4nnes FIFAn j\xc3\xa4senmaista ja monet Afrikan maat olivat esitt\xc3\xa4neet varsin hyvi\xc3\xa4 suorituksia kansainv\xc3\xa4lisiss\xc3\xa4 arvoturnauksissa, FIFA ilmoitti, ett\xc3\xa4 vuonna 2010 MM-kilpailut j\xc3\xa4rjestett\xc3\xa4isiin kyseisell\xc3\xa4 mantereella. P\xc3\xa4\xc3\xa4t\xc3\xb6ksen syyn\xc3\xa4 oli my\xc3\xb6s, ett\xc3\xa4 ilman vuorotteluj\xc3\xa4rjestelm\xc3\xa4\xc3\xa4 Afrikka tuskin olisi saanut kisoja viel\xc3\xa4 vuosikymmeniin._NEWLINE_Kun p\xc3\xa4\xc3\xa4t\xc3\xb6s kisojen j\xc3\xa4rjest\xc3\xa4misest\xc3\xa4 11. kes\xc3\xa4kuuta \xe2\x80\x93 11. hein\xc3\xa4kuuta 2010 oli tehty, viisi maata esitti hakemuksen. Ne olivat Etel\xc3\xa4-Afrikka, Egypti, Marokko, Tunisia ja Libya. Kaikki viisi hakijaa kuuluvat Afrikan vauraimpiin valtioihin. Tunisia ja Libya vet\xc3\xa4ytyiv\xc3\xa4t kilpailusta kev\xc3\xa4\xc3\xa4ll\xc3\xa4 2004 ennen lopullista \xc3\xa4\xc3\xa4nestyst\xc3\xa4, sill\xc3\xa4 ne pyrkiv\xc3\xa4t j\xc3\xa4rjest\xc3\xa4m\xc3\xa4\xc3\xa4n kisat yhdess\xc3\xa4, mit\xc3\xa4 FIFA ei hyv\xc3\xa4ksynyt. J\xc3\xa4ljelle j\xc3\xa4\xc3\xa4neist\xc3\xa4 maista Marokko oli vahvoilla, sill\xc3\xa4 se on ainoana Afrikan maana hakenut aiemminkin kisoja. Marokko on hakenut kisoja per\xc3\xa4ti kolmesti: 1994, 1998 ja 2006. \xc3\x84\xc3\xa4nestyksess\xc3\xa4 15. toukokuuta 2004 Etel\xc3\xa4-Afrikka voitti kuitenkin kisat j\xc3\xa4rjestett\xc3\xa4v\xc3\xa4kseen 14 \xc3\xa4\xc3\xa4nell\xc3\xa4. Marokko sai 10 \xc3\xa4\xc3\xa4nt\xc3\xa4 ja Egypti j\xc3\xa4i ilman \xc3\xa4\xc3\xa4ni\xc3\xa4.\n_START_SECTION_\nJ\xc3\xa4rjestelyt\n_START_PARAGRAPH_\nEtel\xc3\xa4-Afrikassa rakennettiin turnausta varten viisi uutta stadionia. Niist\xc3\xa4 kolme on ottelustadionia ja kaksi harjoituskentt\xc3\xa4\xc3\xa4. Viidelle muulle jo valmiina olevalle stadionille tehtiin kunnostust\xc3\xb6it\xc3\xa4. Alkuper\xc3\xa4isten suunnitelmien mukaan kunnostusty\xc3\xb6t olisivat valmistuneet viimeist\xc3\xa4\xc3\xa4n lokakuussa 2009. Rakennuskustannuksiksi arvioitiin hieman yli miljardi Yhdysvaltain dollaria._NEWLINE_Kisapaikkojen rakentamisen ja kunnostamisen lis\xc3\xa4ksi Etel\xc3\xa4-Afrikan joukkoliikenneinfrastruktuuria sek\xc3\xa4 turistien turvallisuutta t\xc3\xa4ytyi parantaa FIFAn vaatimalle tasolle. Britannian ulkoministeri\xc3\xb6n mukaan Etel\xc3\xa4-Afrikassa on eritt\xc3\xa4in paljon rikollisuutta, mutta suurimmat ongelmat ovat kuitenkin turistialueiden ulkopuolella. Etel\xc3\xa4-Afrikan hallinto vakuutti hoitavansa j\xc3\xa4rjestelyt kuntoon ennen kisojen alkamista. Jo pelk\xc3\xa4st\xc3\xa4\xc3\xa4n poliisivoimien tehostamiseen Etel\xc3\xa4-Afrikan hallinto varasi 138 miljoonaa Yhdysvaltain dollaria._NEWLINE_Hein\xc3\xa4kuussa 2009 Etel\xc3\xa4-Afrikka ilmoitti, ett\xc3\xa4 kisojen j\xc3\xa4rjest\xc3\xa4miseksi tarvitaan 15\xc2\xa0000 vapaaehtoisty\xc3\xb6ntekij\xc3\xa4\xc3\xa4. Apulaisia tarvittiin 16 eri osa-alueella, muun muassa myynniss\xc3\xa4, tietoliikenneyhteyksiss\xc3\xa4, logistiikassa, terveydenhuollossa ja kuljetuksissa. Ainoat vaatimukset vapaaehtoisty\xc3\xb6ntekij\xc3\xa4ksi pyrkiv\xc3\xa4lle olivat t\xc3\xa4ysik\xc3\xa4isyys ja hyv\xc3\xa4 englannin kielen taito. Kisojen j\xc3\xa4lkeen FIFA ilmoitti vapaaehtoisten m\xc3\xa4\xc3\xa4r\xc3\xa4ksi 18\xc2\xa0449 henkil\xc3\xb6\xc3\xa4.\n_START_SECTION_\nHuhut tapahtumapaikan siirt\xc3\xa4misest\xc3\xa4\n_START_PARAGRAPH_\nTiedotusv\xc3\xa4lineiss\xc3\xa4 ep\xc3\xa4iltiin Etel\xc3\xa4-Afrikan kyky\xc3\xa4 j\xc3\xa4rjest\xc3\xa4\xc3\xa4 kisat ja pohdittiin, olisiko ne pit\xc3\xa4nyt siirt\xc3\xa4\xc3\xa4 johonkin toiseen maahan. FIFAn edustajat pitiv\xc3\xa4t kiinni kannastaan, ett\xc3\xa4 kisat pysyisiv\xc3\xa4t Etel\xc3\xa4-Afrikalla. FIFAn p\xc3\xa4\xc3\xa4sihteeri Sepp Blatter kuitenkin my\xc3\xb6nsi my\xc3\xb6hemmin, ett\xc3\xa4 suunnitelmia varakisais\xc3\xa4nn\xc3\xa4n suhteen tehtiin, mutta kertoi niiden koskevan l\xc3\xa4hinn\xc3\xa4 tilannetta, jossa sattuisi esimerkiksi luonnonkatastrofi._NEWLINE_Huolimatta FIFAn virallisesta kannasta huhut kisojen siirt\xc3\xa4misest\xc3\xa4 toiseen maahan jatkuivat. Syyskuussa 2008 Blatter k\xc3\xa4vi Etel\xc3\xa4-Afrikassa vierailulla ja totesi j\xc3\xa4rjestelyjen olevan hyv\xc3\xa4ss\xc3\xa4 vaiheessa. Kes\xc3\xa4kuussa 2009 esiturnauksen aikana kisojen j\xc3\xa4rjestelytoimikunnan puheenjohtaja Danny Jordaan ilmoitti lopullisesti, ett\xc3\xa4 Etel\xc3\xa4-Afrikka on valmis j\xc3\xa4rjest\xc3\xa4m\xc3\xa4\xc3\xa4n kisat.\n_START_SECTION_\nTuomarivirheet\n_START_PARAGRAPH_\nAlkulohkon ottelussa Yhdysvaltain ja Slovenian v\xc3\xa4lill\xc3\xa4 malilainen erotuomari Koman Coulibaly teki kaksi virhett\xc3\xa4, jotka her\xc3\xa4ttiv\xc3\xa4t julkista huomiota: 40 minuutin kohdalla h\xc3\xa4n varoitti yhdysvaltalaista Robbie Findleyt\xc3\xa4, kun pallo pelattiin h\xc3\xa4nen k\xc3\xa4teens\xc3\xa4, ja n\xc3\xa4in Findley oli pelikiellossa lohkon p\xc3\xa4\xc3\xa4t\xc3\xb6spelist\xc3\xa4 Algeriaa vastaan. Samassa ottelussa Coulibaly hylk\xc3\xa4si Yhdysvaltain maalin paitsiona, mik\xc3\xa4 todettiin hidastuksista my\xc3\xb6hemmin virheelliseksi p\xc3\xa4\xc3\xa4t\xc3\xb6kseksi._NEWLINE_Alkulohkon ottelussa Yhdysvaltain ja Algerian v\xc3\xa4lill\xc3\xa4 algerialainen Antar Yahia sai toisen keltaisen kortin lis\xc3\xa4ajalla siit\xc3\xa4 syyst\xc3\xa4, ett\xc3\xa4 h\xc3\xa4n yritti est\xc3\xa4\xc3\xa4 muita algerialaisia valittamasta tuomarille._NEWLINE_Nelj\xc3\xa4nnesv\xc3\xa4lieriss\xc3\xa4 uruguaylainen Jorge Larrionda ei huomannut englantilaisen Frank Lampardin tekem\xc3\xa4\xc3\xa4 maalia. Lampard laukoi pallon, joka kimposi yl\xc3\xa4rimasta maaliviivan yli ja maasta taas kent\xc3\xa4lle. My\xc3\xb6hemmin muun muassa The Daily Telegraph julkaisi kuvasarjan, josta n\xc3\xa4hd\xc3\xa4\xc3\xa4n pallon ylitt\xc3\xa4neen maaliviivan. Englanti h\xc3\xa4visi Saksalle ottelun lopulta 4\xe2\x80\x931 ja putosi n\xc3\xa4in jatkopeleist\xc3\xa4._NEWLINE_Nelj\xc3\xa4nnesv\xc3\xa4lier\xc3\xa4ottelussa Argentiinan ja Meksikon v\xc3\xa4lill\xc3\xa4 Carlos T\xc3\xa9vez teki maalin paitsioasemasta. Italialainen Roberto Rosetti ei huomannut t\xc3\xa4t\xc3\xa4 ja hyv\xc3\xa4ksyi maalin. Maalin j\xc3\xa4lkeen meksikolaiset piirittiv\xc3\xa4t avustavan erotuomarin, ja puoliajalla argentiinalaisilla ja meksikolaisilla oli pient\xc3\xa4 sanaharkkaa. _NEWLINE_Tuomarivirheet her\xc3\xa4ttiv\xc3\xa4t keskustelua siit\xc3\xa4, tarvitaanko jalkapalloon esimerkiksi maalilinjalle kamera, joka kertoisi ylitt\xc3\xa4\xc3\xa4k\xc3\xb6 pallo maalilinjan. Kansainv\xc3\xa4linen jalkapalloliitto FIFA kuitenkin kommentoi asiaa, ett\xc3\xa4 pelin keskeytt\xc3\xa4minen videotarkistuksen ajaksi hidastaisi peli\xc3\xa4 liikaa.\n_START_SECTION_\nTelevisiointi\n_START_PARAGRAPH_\nKisat l\xc3\xa4hetettiin Suomessa ter\xc3\xa4v\xc3\xa4piirtoisena YleHD-kanavalla sek\xc3\xa4 normaalilaadulla. Muun muassa DNA n\xc3\xa4ytti kaapeliverkossaan maksutta kisoja ter\xc3\xa4v\xc3\xa4piirtolaatuisena. Kisat l\xc3\xa4hetettiin my\xc3\xb6s normaalilaadulla TV2:lla ja joitakin otteluita n\xc3\xa4ytettiin FST5-kanavalla._NEWLINE_Yhdysvalloissa jalkapallon MM-kilpailuja n\xc3\xa4ytti kaksi televisioasemaa: ESPN sek\xc3\xa4 espanjankielinien Univision. ESPN oli maksanut 100 miljoonaa ja Univision 325 miljoonaa Yhdysvaltain dollaria TV-oikeuksista sek\xc3\xa4 Etel\xc3\xa4-Afrikan ett\xc3\xa4 Brasilian MM-kilpailuihin. Noin 19,6 miljoonaa yhdysvaltalaista katsoi Ghanan ja Yhdysvaltain nelj\xc3\xa4nnesv\xc3\xa4lier\xc3\xa4ottelua, mik\xc3\xa4 oli Yhdysvaltain enn\xc3\xa4tys. Enn\xc3\xa4tyksen rikkoi my\xc3\xb6hemmin loppuottelu, jota seurasi 24,3 miljoonaa katsojaa. Maailmanlaajuisesti loppuottelua seurasi noin 700 miljoonaa ihmist\xc3\xa4. Suomessa finaalia seurasi 1 235 000 ja Englannissa 18,4 miljoonaa katsojaa.\n_START_SECTION_\nJulkaisut\n_START_PARAGRAPH_\nSony Music Entertainment julkaisi 31. toukokuuta 2010 kisojen virallisen albumin Listen Up! The Official 2010 FIFA World Cup Album. Electronic Arts julkaisi 30. huhtikuuta 2010 kisojen nime\xc3\xa4 kantavan videopelin 2010 FIFA World Cup.\n_START_SECTION_\n20 Centres for 2010\n_START_PARAGRAPH_\n20 Centres for 2010 oli FIFAn virallinen kampanja MM-kilpailuissa. Kampanjan tarkoitus oli parantaa julkista terveydenhuoltoa, koulutusta ja jalkapalloa kehittym\xc3\xa4tt\xc3\xb6mill\xc3\xa4 alueilla eri puolella Afrikkaa. Parannukset oli tarkoitus toteuttaa kahden kymmenen Football for Hope Centren kautta. Kampanja oli osa Football for Hope -liikett\xc3\xa4.\n_START_SECTION_\nSponsorit\n_START_PARAGRAPH_\nFIFAn virallisia yhteisty\xc3\xb6kumppaneita olivat Adidas, Coca-Cola, Emirates, Hyundai, Sony sek\xc3\xa4 Visa. MM-kilpailujen virallisia sponsoreita olivat Budweiser, Castrol, Continental AG, McDonald\'s, MTN Group, Mahindra Satyam, Seara Alimentos sek\xc3\xa4 Yingli. Ottelun parhaan pelaajan -palkinto oli nimetty Budweiserin mukaan.\n_START_SECTION_\nVaikutus Etel\xc3\xa4-Afrikan talouteen\n_START_PARAGRAPH_\nMM-kilpailujen j\xc3\xa4rjest\xc3\xa4minen vaikutti merkitt\xc3\xa4v\xc3\xa4sti Etel\xc3\xa4-Afrikan talouteen. MM-kilpailujen j\xc3\xa4rjest\xc3\xa4minen koski noin 700 000 ty\xc3\xb6ntekij\xc3\xa4\xc3\xa4. Kisojen taloudellisten vaikutusten bruttoarvo arvioitiin 93 miljardiksi randiksi (noin 9,2 miljardia euroa). Esimerkiksi Etel\xc3\xa4-Afrikan mainosteollisuus kasvoi kisojen ansiosta noin 200 miljoonalla dollarilla. My\xc3\xb6s maan liikenneinfrastruktuuriin tehtiin parannuksia. N\xc3\xa4it\xc3\xa4 olivat muun muassa Durbaniin rakennettu uusi lentoasema (Kuningas Shakan kansainv\xc3\xa4linen lentoasema) sek\xc3\xa4 Gautengin provinssiin rakennettu Gautrain-rautatie, joka yhdist\xc3\xa4\xc3\xa4 Johannesburgin, O. R. Tambon lentoaseman ja Pretorian toisiinsa.\n_START_SECTION_\nFIFAn jakamat palkintorahat\n_START_PARAGRAPH_\nFIFA p\xc3\xa4\xc3\xa4tti vuoden 2009 lopussa jakamistaan rahasummista eri joukkueille. FIFA p\xc3\xa4\xc3\xa4tti nostaa palkintorahasummaa 197 miljoonasta eurosta (vuodesta 2006) 316 miljoonaan euroon. Voittaja saisi noin 23, toinen 18, kolmas 15 ja nelj\xc3\xa4s 13,5 miljoonaa euroa. Muut puoliv\xc3\xa4lier\xc3\xa4joukkueet 10,5, muut pudotuspeleihin p\xc3\xa4\xc3\xa4sseet joukkueet 6,8 ja lohkovaiheessa pudonneet joukkueet 6 miljoonaa euroa. FIFA jakoi my\xc3\xb6s jokaiselle joukkueelle noin 750 000 euroa valmistautumisrahaa ennen turnausta. Summa sis\xc3\xa4lt\xc3\xa4\xc3\xa4 my\xc3\xb6s 30 miljoonaa euroa, jotka FIFA jakoi seurajoukkueille, joiden pelaajia pelasi MM\xe2\x80\x93kilpailuissa.\n_START_SECTION_\nYhteiskunnalliset ilmi\xc3\xb6t\n_START_PARAGRAPH_\nEnnen MM-kilpailija monia laittomissa rakennuksissa eri kaupungeissa asuneita etel\xc3\xa4afrikkalaisia siirrettiin "pakolaisleireille". Esimerkiksi Kapkaupungissa sijaitsevalla Blikkiesdorpin alueella asui 15\xc2\xa0000 ihmist\xc3\xa4 3\xc2\xa0000 v\xc3\xa4liaikaisessa rakennuksessa. V\xc3\xa4liaikaisia leirej\xc3\xa4 on kutsuttu keskitysleireiksi. Useita slummirakennuksia tuhottiin ja poliisia on k\xc3\xa4sketty pakkosiirt\xc3\xa4m\xc3\xa4\xc3\xa4n ihmisi\xc3\xa4 kilometrien p\xc3\xa4\xc3\xa4h\xc3\xa4n keskustasta. Ennen kisoja Johannesburg ja Kapkaupunki kielsiv\xc3\xa4t slummirakennusten tuhoamiset ja pakkosiirrot. Muun muassa Amnesty International esitti kriittikki\xc3\xa4 poliisin toimista kilpailujen aikana._NEWLINE_Etel\xc3\xa4afrikkalaiset viranomaiset arvioivat, ett\xc3\xa4 jalkapallon MM-kilpailut toisivat maahan noin 40\xc2\xa0000 prostituoitua lis\xc3\xa4\xc3\xa4. Maassa oli jo ennest\xc3\xa4\xc3\xa4n ollut noin 100\xc2\xa0000 prostituoitua. Turisteja varoitettiinkin HIVist\xc3\xa4, sill\xc3\xa4 Etel\xc3\xa4-Afrikan HIViin tai AIDSiin sairastuneiden  prosentuaalinen osuus on maailmankorkein, ja arvioiden mukaan prostituoiduista noin puolet olisivat HIVin tai AIDSin kantajia. FIFA kuitenkin kielsi kondomien jakamisen stadionien l\xc3\xa4heisyydess\xc3\xa4.\n_START_SECTION_\nLippujen hinnat\n_START_PARAGRAPH_\nOtteluissa n\xc3\xa4kyi useasti tyhji\xc3\xa4 paikkoja. FIFAn mukaan liput oli kuitenkin myyty, mutta niit\xc3\xa4 ei k\xc3\xa4ytetty. Muun muassa Etel\xc3\xa4-Korean ja Kreikan v\xc3\xa4lisess\xc3\xa4 ottelussa oli noin 11\xc2\xa0000 vapaata paikkaa. Lippuja pidettiin my\xc3\xb6s kalliina: normaalihintainen lippu maksoi noin 110 euroa. FIFA my\xc3\xb6nsikin, ett\xc3\xa4 lippujen hinta oli liian korkea.\n_START_SECTION_\nTurvallisuush\xc3\xa4iri\xc3\xb6t\n_START_PARAGRAPH_\nKilpailujen aikana tapahtui muutamia turvallisuush\xc3\xa4iri\xc3\xb6it\xc3\xa4. Jalkapallokannattaja p\xc3\xa4\xc3\xa4si Englannin maajoukkueen pukuhuoneeseen Englannin ja Algerian v\xc3\xa4lisen ottelun j\xc3\xa4lkeen. Englannin jalkapalloliitto l\xc3\xa4hetti FIFAlle valituksen turvallisuustekij\xc3\xb6iden heikkoudesta tapauksen j\xc3\xa4lkeen.Kreikan maajoukkueen pelaajilta varastettiin noin 1500 euroa hotellihuoneesta. My\xc3\xb6s usean maan turisteja ry\xc3\xb6stettiin turnauksen aikana. Irakin turvallisuuspalvelun mukaan Al-Qaida suunnitteli terrori-iskua MM-kilpailuihin. Turnauksen aikana pelikentille p\xc3\xa4\xc3\xa4si juoksemaan katsojia useissa eri otteluissa. Ehk\xc3\xa4 merkitt\xc3\xa4vin tapaus sattui ennen turnauksen loppuottelua, kun espanjalainen h\xc3\xa4irikk\xc3\xb6 Jimmy Jump rynt\xc3\xa4si kent\xc3\xa4lle yritt\xc3\xa4en lakittaa kisojen voittopokaalin punaisella myssyll\xc3\xa4.'